ইসলামী ব্যাংক সেন্ট্রাল হাসপাতালে গিয়ে দেখি আরেক কারবালা। ইমারজেন্সিতে আহত ও পঙ্গুত্ববরণকারী ভাইদের দীর্ঘ সারি, চারদিকে শুধু আর্তনাদ। আত্মীয়স্বজনদের কান্নার রোনাজারি। ইসলামী ব্যাংক সেন্ট্রাল হাসপাতালের জরুরি বিভাগে আমার সামনের ভাইটিকে যখন ডাক্তার মৃত ঘোষণা করে এবং সাদা কাপড় পরানো অবস্থায় বের করে নিয়ে আসে তখন আমার মনটি ছোট হয়ে যায়। কিন্তু পরক্ষণেই শাহাদাতের অমিয় সুযোগ পাওয়ার আশায় আবার মনে মনে কালিমা পড়তে থাকি এবং তওবা করে ক্ষমা প্রার্থনা করতে থাকি। কিছুক্ষণের মধ্যে ডাক্তার আমাকে পরীক্ষা নিরীক্ষা করে আশঙ্কামুক্ত বলে ঘোষণা দেন, নির্দেশ দেন অপারেশন বিভাগে নিয়ে যাওয়ার। আমার সবচেয়ে গুরুতর আঘাত ছিল মাথায় এবং ডান হাতে। ছোটবেলায় ফুটবল খেলতে গিয়ে তিনবার আমার বাম হাতটি ভাঙার কারণে সেই হাত আমি এখনো স্বাভাবিকভাবে ব্যবহার করতে পারি না। সেহেতু আমার বেশি টেনশন ছিল ডান হাতটি নিয়ে। কারণ আমাকে তবে চিরদিনের জন্য অন্যের ওপর নির্ভরশীল হয়ে পড়তে হবে। কিন্তু এক্সরে রিপোর্ট হাতে পাওয়ার পর যখন দেখলাম হাতে আমার তেমন কোনো অসুবিধা নেই, তবে মাংসপেশিতে বেশি আঘাত পাওয়ার কারণে হাত থেঁতলে গেছে এবং প্রচণ্ড ব্যথা করছে। আঘাতের দৈর্ঘ্য বেশি হলেও ভেতরের দিকে গভীরতা কম হওয়ায় বড় ধরনের ক্ষতির আশঙ্কা নেই। তখন আল্লাহর নিকট শুকরিয়া আদায় করলাম।